Örökre 


Warren Buffett és Charlie Munger kedvenc időhorizontja. A mesterek 
dimenziója. De vajon van ennek értelme? Az „Örökre”-ben gondolkodni? 
Ekkora időtávra tekinteni? Meglátjuk. Járjuk körbe most alaposabban ezt a 
témát és kiderül! 

A diófa 

A vidéki emberek közt van egy mondás, ami valahogy így hangzik: 

- „Diófát már csak a gyerekeinek ültet az ember.” 

Gondolj csak bele picit jobban! Diófát már csak a gyerekeinek, vagy a 
unokáinak ültet az ember. Van annak értelme? Egy olyan munkának, egy olyan 
kertészeti tevékenységnek, aminek gyümölcsét mi nem is fogjuk élvezni. Van 
annak értelme? Vannak akik mégis megteszik ezt. Ahhoz hogy a karácsonyi diós 
bejglibe kerüljön dió, ahhoz bizony apáinknak és nagyapáinknak el kellett 
ültetni néhány diófát. Mi meg megesszük a terméseit. De mit fognak enni az 
utánunk érkező generációk? És hogyan kapcsolódik ez a tőzsdéhez? 

Nagyon is! Ugyanis ez a fajta szemlélet, ez a fajta hozzáállás tükröz egy 
alapvető értékrendet. Amit a természetvédők valami olyasmi módon 
fogalmaznak meg, hogy a földet nemcsak hogy apáinktól örököltük, hanem 
inkább a fiainktól kaptuk kölcsönbe. Mennyire más szemléletmódot kíván már 
meg ez a hozzáállás, nem igaz? No, hát ugyanígy van ez a befektetésekkel, 
üzletekkel is. Tisztán kell azt látnunk, hogy különböző idősíkokba, és 
időhorizontokba tartoznak a tevékenységeink. így az üzleti, befektetési dolgaink 
is. Nézzük ezeket az időhorizontokat! 

Időhorizont 

Az egyszerűség kedvéért osszuk fel most az időt három nagy részre. 

1) Rövid táv. 2) Hosszú táv. 3) Örökké. 



A rövid táv mit jelenthet a tőzsdén? 1-2 év? Mondjuk. Persze akik daytraderek, 
azoknak 1 év az már óriási időhorizont. De maradjunk most inkább a 
hagyományos, részvénypiaci befektetéseknél. A rövid távot tehát számoljuk 1 -2- 

3 évben. Hosszú táv? Az legyen akkor mondjuk 5-10-15 év. Es az örökké? 
Nyilván ez már egy szimbolikus kifejezés. Nem az univerzumunk 
megszűnésének ideig tart, hanem egyfajta, évtizedeken is átívelő, vagy akár a 
saját életünkön is túlmutató időhorizont. Mi értelme van ilyen hosszú ideig 
megtartani egy részvényt? A válasz egyszerű. Mi értelme van diófát ültetni? Sőt, 
ha mondjuk 20 év alatt szép nagyra megnő a diófa, akkor miért ne vágjuk ki, 
hiszen csináltathatnánk belőle egy szép asztalt is. Miért ne vágjuk ki? Nem 
lenne az jobb? Talán. Persze néha 1-1 fát mégis csak ki kell vágni. Azonban 
mennyivel termékenyebb, ha a kivágás előtt még hagyjuk hogy az a diófa, akár 
20-40-60 évig is, minden évben megajándékozzon a termésével. Közben még 
friss levegőt is ad. Árnyékot egy kis alatta történő ücsörgésre, és egy kellemes 
környezetet. Hát most mond meg, nem érdemes diófát ültetni? Azonban 
maradjunk most még picit itt az időhorizont témájánál. 

Rövid táv: 1-2-3 év. Ezalatt is szép profit termelődhet egy részvényben. Sőt, 
van olyan piaci szituáció, amikor nem is érdemes hosszabban benne maradni. 
Azonban emlékezzünk vissza Warren Buffett klasszikus mondására, a korábbi 
fejezetben említett üzletember, és a befektető viszonyára. Vajon egy jó üzlet, 
egy jó befektetés, az megszűnik 1-2-3 év után azzá lenni? El kéne ekkor 
adnunk? Ki kéne belőle szállnunk? Nyílván vannak olyan üzleti szituációk 
amikor valóban megtörik, megfordul valami, és akkor már nem jó az üzlet. De 
most az egyszerűség kedvéért maradjunk egy valóban jó üzlet gondolatánál. 

Nagy valószínűséggel egy jó üzlet, nem szűnik meg annak lenni 1-2-3 év alatt. 
1-2-3 év, az indulásnál még csupán annyi, hogy egyáltalán felépüljön és 
elinduljon egy üzlet. Hogy kialakuljon a saját rendszere, hogy megismerje a 
piac. Hogy a kezdeti „gyermekbetegségeken” kötelezően átessen. Egy üzleti 
indulásnál erről szól csupán 1-2-3 év. És mi ebben veszünk részt. Akár mint 
üzletemberek, menedzserek, alkalmazottak, alvállalkozók, tanácsadók, vagy 
mint befektetők. Hagynunk kell tudni kibontakozni a dolgokat. Türelemmel és 
megfontoltan kell megvárni, amíg beérnek a gyümölcsök. Tudom, ma ez nagyon 
nehéz. Mindenki mindent azonnal akar. Az emberekben nincs türelem. Se 
megfontoltság, se az örömmel eltöltött várakozás. Akikben viszont megvan, 
vagy van erejük kifejleszteni ezt magukban, azok nagyon szép eredményekre 
számíthatnak. 

Hosszútáv: Vegyük akkor a korábban említett 5-10-15 évet. Ez azért már 
jelentősebb időtáv. Ennyi idő alatt egy kisgyermekből, egy kis csecsemőből 
kamasz válik. Ennyi idő alatt szinte el is felejtünk néhány politikust. Ezt a 
mondatot érdemes megjegyezni, hiszen vannak olyan politikai, üzleti időszakok, 



amelyek borzalmasak. Egy városnak, egy országnak, egy iparágnak. De ne 
feledjük, előbb-utóbb ezek is elmúlnak. Ennyi idő alatt átélhetünk bika piacot is, 
és medve piacot is. Vagy akár hosszabb, stagnáló időszakokat. Ezek majd 
próbára tesznek, nevelnek minket. 10 év alatt nagyon sok minden történik. El 
sem tudjuk képzelni! 

Van egy híres amerikai sikertréner, Anthony Robbins. Úgy emlékszem az egyik 
könyvében említette, hogy az emberek általában túlbecsülik azt, amire 1 év alatt 

képesek, és lebecsülik azt, amire 10 alatt képesek lennének. Hmm. Érdemes itt 
egy picit megállni. Gondoljuk csak át. Túlbecsüljük azt, amire egy év alatt 
képesek vagyunk, és alábecsüljük azt, amire tíz év alatt. Ha most ez tényleg így 
van, akkor vajon érdemes lehet ezt akár vállalatokra, üzleti környezetre is 
kiterjeszteni? Talán. Végül is ezek az üzleti környezetek, gazdasági közösségek 
is egyénekből állnak össze. Olyanokból, akik sokszor túlbecsülik azt, amire egy 
év alatt képesek, és alábecsülik azt, amire tíz alatt képesek lehetnének. Lehet 
hogy mi is ilyenek vagyunk? Önmagunkkal, az üzleteinkkel, a befektetéseinkkel 
kapcsolatban is akár. Könnyen lehet. Úgyhogy érdemes ezt mindig a 
figyelmünkbe helyezni. Lehet hogy sokkal többet várunk a részvényeinktől egy 
év alatt, és nem is tételezzük fel azt, hogy tíz év alatt milyen magasságokba 

emelkedhetnek? Érdekes gondolatok, ugye? Es akkor itt még nem is tágítottuk 
az időhorizontunkat. Csupán egy évtizedben gondolkodtunk. De mi lenne, ha 
nem egy évtizedben, hanem akár kettőben, háromban gondolkodnánk? 

Hogy még jobban szélesítsem a látókörödet, a horizontodat, csupán annyit 
említek, hogy Warren Buffettnak, kb. 6 évtizednyi üzleti és befektetői 
tapasztalata van a háta mögött! Több mint 6x10 év! Ha nem tudjuk reálisan 
felmérni önmagunkkal kapcsolatban azt, hogy milyen hatalmas dolgokra 
vagyunk képesek tíz év alatt, akkor vajon mennyire nem tudjuk azt se felmérni, 
hogy mennyire vagyunk képesek 2x 3x 4x 5x 6x tíz év alatt? Nagyon komoly 
dolgok ezek. És csak annyit mondok, hogy ha Te kedves olvasó egy jóléti, 
fejlődő társadalomban élsz, odafigyelsz önmagadra, nem élsz önpusztító 
életmódot, akkor jó eséllyel tovább fogsz élni mint a nagyapád. Növekszik az 
emberek átlagéletkora. Lehet hogy Te most 30-40 éves vagy. És így könnyen 
lehet hogy még előtted van akár 30-40-50 évnyi lehetőség. Üzletre, befektetésre, 
szerelemre, világmegváltásra, meditációra, olvasásra, gondolkodásra, 
tőzsdézésre, kirándulásra, nemes cselekedetekre, vagy bármire. 

5-10-15 év. Elég hosszú idő. Ez alatt rengeteg minden történik. Azonban mi van 
akkor ha „semmit sem” csinálunk? Azaz, ha csak ülünk, és nem csinálunk 
semmit? Akkor még egy perc is nagyon sok lehet. Bár azoknak, akik meditálnak 
azoknak nem. Ezt most csak azért említem, mert társadalmunkban egyre 
nagyobb az aktivitás. Egyre fokozódnak az információk, az ingerek, a 
benyomások, az impulzusok. Egy felpörgött világban élünk. És ez bizony 



hatással van ránk. Naponta többször megnézzük az emailjeinket. Rengeteg hírt 
olvasunk. Facebook, twitter, soroljam még? Egyre nehezebb lecsendesedni. 
Egyre nehezebb a nyugalmat megtalálni. Egyre nehezebb a „zaj”-ban a lényeges 
dolgokat kiszűrni. És ha erre nem leszünk képesek, akkor magával sodor minket 
ez a hiperaktív őrület, és nem hogy 1 5 évig, de még 5 hónapig sem fogunk tudni 
ülni a részvényünkön. Hiszen folymatosan jönnek majd a hírek. Összeomlik a 
piac. Nem, mégsem. Új csúcs várható. A cégnek már lőttek. Nem. Hatalmas, új 
piacszerzés várható. Emelkedni fognak a kamatok. Nem. Csökkenni. Nő az 
osztalék. Nem. Csökken. Fej-Váll formázatot alakított ki a chart. Közelít a 200 
napos mozgóátlaghoz. Innen érdemes shortolni. Nem, most kell longolni. Szóval 
folymatosan bombázzák az impulzusok az agyadat. Ha nem vagy erős 
érzelmileg, akkor magával rántanak. Akkor eladsz. Vagy veszel. Vagy beszállsz 
másba. Vagy kihagysz lehetőségeket. És nem azt mondom, hogy ne olvass 
híreket. Nem! Hanem? 

Hogy légy erős! És emelkedj felül rajtuk. Ha hosszútávú, értékalapú befektető 
vagy, akkor csakis a fundamentumokra figyelj! A cég üzletmenetére. A piaci 
környezetre. Az ügyfeleikre. Meg persze a tőzsdére is, csak tudd rangsorolni a 
dolgokat. És legyél erős! És előre megmondom, hibázni fogsz. Mindannyian 
hibázunk. A nagy mesterek is. Mr. Buffett is. George Soros is. Nem az a lényeg. 
Hanem az, hogy tanulj a hibákból, és hosszútávon viszont eredményes legyél! 
Erősnek kell lenni érzelmileg. Ha ezt sikerül megvalósítanod, akkor benne tudsz 
majd ülni a kiváló befektetésekben hosszan. És rengeteg szép gyümölcsöt 
fognak Számodra teremni. Hogy mikor kell erősnek lenned? Mindig. De 
legfőképpen akkor, amikor mások „gyengék”. Amikor mások eldobják az 
értékes vállalatokat megtestesítő részvényeiket. Vagy amikor mások hagyják 
magukat sodortatni az eufóriával, és a mindent elárasztó optimizmussal. Na 
akkor kell erősnek lenned! Van amikor úgy kell erősnek lenned, hogy nyugton 
maradsz. Azzal érsz el a legtöbbet, ha nem csinálsz semmit. Ez sokkal, de 
sokkal nehezebb mint hinnéd! Emlékszel. Mint a meditáció. Csak ülj le egy 
percig, vagy öt percig, és ne csinálj semmit! Most képzeld el, ezt kivetítve, 
nagyban a tőzsdére! Hogy nyugton maradsz. Nem könnyű. A 90-es évek 
közepén, egy legendás tőzsdés televíziós műsorvezető, Luis Rukeyser, interjút 
készített egy veterán tőzsdés nagybefektetővel, Philip L. Carret-el, aki akkor 
már elmúlt 90 éves. Feltett neki egy jelentős kérdést. Azt, hogy mi volt az a 
legegyszerűbb, és legfontosabb dolog, amit megtanult a befektetésekről, az 
elmúlt hosszú-hosszú évtizedek alatt. 

- A türelem. - válaszolta az öregúr, és csak mosolygott. 

Azt hiszem ebben a tanulságban és tanácsban, minden benne van. Türelem. 
Később a riporter kérdezte, hogy mi a véleménye az akkori piaci szituációról? A 
legendás befektető mondta, hogy már elég veszélyes szinteken vannak a piacok. 



A riporter érdeklődött, hogy akkor eladja a részvényeit? De az öreg befektető 

csak mosolyogva mondta, hogy nem. Nem csinál semmit. Nyugton marad. Es 
csak mosolygott. Szóval valahogy ezt tudom én is mondani. Az ember idővel 

talán bölccsé válik. Megfontolttá. Es felismeri azt, milyen ereje van a 
türelemnek. Ha ez kialakul az emberben, akkor benne tud majd lenni hosszan a 
kiváló cégekben. És az igazán hosszú trendekben. Elolvassa negyedévente a cég 
pénzügyi jelentéseit. Figyeli a piacot, az embereket, a termékeket, más 
befektetőket, de ő maga nyugton marad. Tisztában van vele, hogy mikor kell 
lépnie. Akár vétel ügyében, akár eladás ügyében. Ha meg nem kell semmit 
csinálni, akkor nem kell. Akkor a tőzsdei chartok mellett néha ki kell pillantani 
az ablakon, és mosolyogva üdvözölni a kertben álló diófákat. És azokra az 
ősökre gondolni, akik azokat a fákat ültették a számunkra, de már nincsenek 
köztünk. Rájuk gondolni, egy mélyet sóhajtani, a tőzsdei chartokat mutató 
monitorokat becsukni, és kimenni a kertbe, hogy kiássuk a gödröt annak a fának, 
amit mi magunk fogunk majd elültetni. Az utánunk érkezőknek. 

Örökké: Warren Buffett kedvenc időhorizontja. A mesteri szint. Tudom, van 
akinek már a 10-15 év is nagyon hosszúnak tűnik. És valóban nem rövid annyi 
idő, de próbáljunk most még nagyobb időtávban gondolkodni. Örökké. Ez 
igazán hosszú, nem? Ez már tényleg a rajtunk is túlmutató dolog. A mi saját 
testünkön, és szellemünkön is továbbnyúló elképzelés. Van értelme egyáltalán 
ilyesmivel foglalkozni? Azt kell mondjam, hogy igen. Vagy mondjam azt, hogy 
csakis ezzel van értelme foglalkozni?! Jó, mondom. Csakis. Ki is fejtem 
bővebben ezt. 

Alapvetően az ember azért kezd üzletbe, hogy megkeresse a napi betevőjét. 
Azért áll be alkalmazottnak, azért lesz vállalkozó, azért lesz befektető, hogy 
pénzt keressen. Hogy holnap legyen mit enni. Hogy következő hónapban is 
legyen miből kifizetni a fűtést a házban. Hogy legyen pénz ruhára. Lehetőleg 
olyanra, amiben nem lesz az ember a közröhely tárgya, ha kimegy az utcára. 
Szóval alapvető igényeink kielégítésére indulunk el a pénzkereset rögös útján. 
Azonban ettől sokkal magasabb álmaink és céljaink is lehetnek. 

Ezek a célok még egy jó ideig önös érdekekről szólhatnak. Én-én-én. Mi kell 
nekem? Mire van szükségem? Mit szeretnék elérni, megkapni, birtokolni, 
átélni?! Én-én-én. Aztán ha az emberben van némi emberséges hajlam, amolyan 
nemesebb eszmék, vagy emberbarátság, akkor szeretne már valami jelentősebbet 
is létrehozni. Valami olyat, ami által jobb hely lesz a világ, ha magunk mögött 
hagyjuk. Persze emögött is lehet némi egós büszkeség, de tételezzük fel, hogy 
azért jószándék is van ott. Ha fejleszti magát az ember, ügyes lesz, még némi 
szerencse is odacsapódik hozzá, akkor nagyon sok mindent elérhet a befektetési 
által. Akár nemesebb célokat is megvalósíthat általa, vagy pedig a hétköznapi 

életét tudja sokkal kényelmesebbé tenni. Es ha ezeket a folyamatokat elhelyezi 



az „örökkévalóság” dimenziójában, akkor egyfajta állandó társává válik ez, 
egész élete során. Meg majd azon is túl, az utána jövők generációinak. Akár a 
közvetlen családjának, akár egy szélesebb társadalmi kör számára. No de 
hogyan néz ki ez a gyakorlatban, a hétköznapokban? 

Tegyük fel, van egy család. Lesz annyi megtakarításuk, hogy egy kis lakást 
tudnak venni. Kiválasztanak egy szép belvárosi kis kétszobás lakást. Nagyon jó 
helyen fekszik. Közel van a város patináns egyeteme. Az, amelyik már több száz 
éve áll a város központjában. Onnan kerülnek ki az ország kiváló orvosai, 
ügyvédei, közgazdászai. Szóval jó helyen fekszik a kis lakás. A család 

megveszi. Befekteti a pénzt. Majd aztán kiadja egyetemistáknak albérletbe. Es 
így, az a kis lakás, elkezd minden hónapban pénzt termelni az adott családnak. 
Az egyetemisták minden hónapban átutalják a bérleti díjat. Ez a családnak 
bevétel. És így telnek a hónapok. Majd eltelik 1 év. 2 év. 3 év. A lakás 
folyamatosan ki van adva egyetemistáknak. Folyamatosan jön belőle bevétel. 
Telnek az évek. Lassan bekanyarodunk a „hosszútávú” befektetés 
időhorizontjába. Már 5-10-15 éve a tulajdonában van a családnak a kis lakás. 
Ennyi idő alatt már elég szép bevételt hozott. Talán már ki is termelte a vételi 
árát. Na itt álljunk meg pillanatra! 

A lakás, a bérleti díjból már kitermelte az eredetileg befektetett összeget. Azaz, 
visszakaptuk az eredeti pénzünket, mégis ott van már a tulajdonunkban, egy 
„pénzgyár”. Hiszen továbbra is ki van adva, és hónapról-hónapra termeli 
számunkra a bevételt. Eladjuk a lakást? El is lehetne, de tegyük fel a hogy a 
család mégsem adja el. Hiszen az egyetem, ahogy több száz éve már, továbbra is 

ott van a közelben. A ház jó állapotban van. A bérlők folyamatosan kiveszik. Es 
a bérleti díjat, rendszeresen, havonta fizetik. Közben tovább telnek az évek. 
Újabb 10-15 év telt el. A lakás már szinte kitermelt egy másik lakás árát is. 
Közben a család gyerekei is szépen lassan felnőttek. A szülők nyugdíjba 
mentek. De a lakás még mindig ki van adva. Mit tegyenek a szülők? Adják el a 
lakást csupán azért, mert már régóta megvan? Mit tegyenek az időközben 
felnőtté vált gyerekek? Adják el a lakást, csak azért mert már régóta megvan? 
Nem adják. És telnek az évtizedek. A lakás továbbra is folyamatosan termeli a 
pénzt. A szülők már nagyon megöregedtek. Mit tegyenek? Adják el a lakást, 
csak mert lassan már el kell búcsúzniuk az élettől? 

Remélem érthető volt a példa Számodra. A különbség a lakás, és a részvény 

között tudod miben van? Abban, amit Benjámin Graham úgy nevez, „Piac Ur”. 
Azaz, egy olyan képzeletbeli szomszéd, aki mindennap bekiabálja Neked, hogy 
a lakásodat megvenné X összegért. „Piac Úr” egy picit szétszórt. Egyik nap 
nagyon magas összeget mond. Másik nap pedig alacsonyai. Néha nagyon jó 
kedvű. Néha nagyon szomorú. És Te pedig folyamatosan ingadozol, hogy akkor 

most eladd, vagy ne. Ez a „Piac Ur”, maga a részvény piac. Aki mindennap 



üvöltözik a fejed körül, hogy megvenné a részvényeidet. Egyik nap ennyiért, 
másik nap annyiért. Te pedig elbizonytalanodsz, és eladod. Pedig az egyetem 
már több száz éve ott áll. Valószínűleg még sokáig ott is fog. És a lakás 
folyamatosan hozza a bevételeket. Ha megtudod azt csinálni egy jó részvénnyel, 
amit mondjuk egy ilyen ingatlannal, azaz ha megfontoltan, türelemesen és 
stabilan benne tudsz lenni egy jó üzletben hosszan, akkor óriási bevételek 
várnak Rád az elkövetkező évtizedekben. És ha az időhorizontodat kitágítod az 
örökkévalóságba, akkor a gyermekeidre, unokáidra is szép bevételek várnak. 
Vagy az általad létrehozott alapítványra, segélyegyletre, vagy egyéb 
közösségekre. Ez persze nem könnyű. Mert fel kell tudni ismerni, hogy mi a jó 
befektetés. 

Mitől jó egy ingatlan? Mitől jó egy részvény? Milyen áron jó még az az 
ingatlan? Milyen áron jó még az a részvény? Szemmel kell tudni tartani a 
folyamatokat, hogy 1 év, 5 év, 10 év múlva is ugyanolyan jó-e még az üzlet. 
Ahhoz hogy kiváló befektetővé válj, kiváló üzletembernek kell lenned. És hogy 
kiváló üzletember legyél, kiváló befektetőnek kell lenned. De ebben az egész 
folyamatban az egyik legfontosabb tényező az nem is a tudás, hanem inkább az 
érzelmi kontroll. Hogy stabil és erős tudj maradni. Legalábbis Warren Buffett 
szerint. Nincs okom vitatkozni vele. 

Alapvető, egyszerű, józan emberi dolgokat kell tudni átlátni, és megvalósítani a 
befektetéseknél. És nem meghülyülni menet közben. Talán ez az utóbbi a 
legnehezebb. Ezért érdemes lehet néha kimenni egy picit a szabadba, diófák alá 
leülni, és meditálni. Vagy csak úgy sétálgatni és merengeni. Nem hagyni hogy 
„Piac Úr” őrült kiabálása megzavarja józan nyugalmunkat. 

Néhány negyedévvel ezelőtt olvastam egy hírt, az egyik gazdasági portálon. 

Warren Buffett eladta a Washington Postban lévő részesedéseit. Állítólag, kb. 
40 évvel ezelőtt vette őket. És most is csak azért adta el, mert felvásárolták az 
egész céget. Érted ezt? 40 év. Lehet hogy Te még nem is éltél akkor. Warren 

Buffett már akkor befektetett, egy általa ígéretesnek tartott cégbe. Es aztán teltek 

az évek. Es az évtizedek. A Washington Post pedig csak termelte a pénzt 
Warren Buffettnak és társainak. És másoknak. Sokaknak. És ahogy a példa 
mutatja, igen is volt, aki akár 40 éve benne ült az üzletben. A befektetésben. 
Miért ne? Ha továbbra is jó a cég, jó a befektetés, miért szálljunk ki belőle? 40 
év. Ez alatt egy család életében történik néhány halál. Néhány születés. Néhány 
költözés. Egy ország életében akár különböző politikuosk jönnek-mennek. Sőt, 
nagyobb méreteket tekintve, akár országok emelkedhetnek fel. Vagy bukhatnak 
el. Szóval rengeteg minden történhet. De ha egy cég jól működik, akkor miért 
szálljunk ki belőle? Mi lenne ha egész életünkben elkísérne minket egy ilyen jó 
üzlet, egy ilyen kiváló befektetés? Mi lenne ha nemcsak egy, hanem mondjuk 
kettő is elkísérne minket az életünkben? Három-négy-öt? És mondjuk minden 



évben felvesszük az osztalékot ezekből az üzletekből. 40 éven keresztül. Vagy 
50? 60? El tudjuk ezt egyáltalán képzelni? 

Egy másik sikeres hosszútávú befektetése Warren Buffettnek, a GEICO 
biztosító cég. Hajói tudom, az 50-es évek eleján szállt be. Az 50-es években! A 
70-es években pedig tovább növelte részesedését. A 90-es években pedig 
felvásárolta az egész céget! Ami még most, a 2010-es évek közepén is termeli a 
pénzt és a bevételt. Mit szólsz hozzá? Komoly időhorizont egy ilyen 50-60 éves 
befektetés? El tudod ezt képzelni? Rá tudsz erre hangolódni? Beszállt, és 20 év 
múlva nem azon gondolkodott hogy eladja, hanem inkább még tett bele egy 
nagyobb összegett. Eltelt azután még 20 év, és nem azon gondolkodott hogy 
eladja, hanem inkább felvásárolta az egész céget. És azóta már eltelt még 20 
éve. Elgondolkodtató, nem? 

Ha jó az adott cég, amibe befektettünk, akkor miért adjuk el? Azért mert 
megöregedtünk? Kivágnánk a diófát csupán azért, mert mi megvénültünk? Miért 
ne hagyjuk a gyerekeinkre? Az utódainkra? Az örököseinkre? Erről szól tehát az 
„örökké”. Addig benne lenni egy kiváló üzletben, ameddig az az. Ha ez, még a 
mi fiatalságunkon is túlmutató, vagy akár az életünkön is, akkor is érdemes lehet 
benne maradni. Nemcsak nekünk, hanem az utánunk jövőknek is. Éljenek a 
finom diós sütemények! Jó étvágyat kívánok hozzájuk! 

Ha tetszett az írás, akkor talán ez is fog: 
Személyiségfejlődés és a tőzsde 

https://ia601509.us.archive.orq/31/items/Tzsde/T%C5%91zsde.pdf 


